Alle Paaie lei na Jesus: God Drie-enig in die Ou Testament (3) - www.bybelkennis.co.za
by Mitch Kalp · Published 31/05/2013 · Updated 28/09/2014
Die oortuiging dat dit na die Drie-eenheid verwys, word egter deur sterk besware gedruk. Daar is nie in die res van die Ou Testament enige getuienis wat die Jode oortuig het van enige meervoudigheid in God nie. God is een, sy Naam is Here (Jahwe) (Deut 6:4). NLV gee vier moontlike vertalings van hierdie kernvers in die Ou Testament, en al vier beklemtoon dat die Here een is.
Ons moet onthou dat ons as Christene "in hindsight" na die Ou Testament kyk. Ons is klaar terég oortuig dat die een ware God uit drie goddelike Persone bestaan. Ons kry goeie gronde daarvoor in die Nuwe Testament. Maar dan neig 'n mens natuurlik daartoe om enige moontlike verwysing daarna in die Ou Testament aan te gryp.
Die gedagte dat God hier in beraad gaan met die engele is inderdaad 'n moontlikheid. Dit gebeur herhaaldelik in die Bybel dat God met die hemelwesens in gesprek en beraad gaan. Maar dit is tog vreemd dat Hy dan van "ons beeld" praat. Die mense is tog seker nie geskape as die beeld wat God en die engele gesamentlik het nie. Daarom is die betekenis van 'n hoogheidsmeervoud (pluralis maiestatis) die beste beskikbare oplossing. Ons kry dit dikwels by hooggeplaastes dat hulle aan kondig: "Ons het besluit dat … "